KOMMISSIONENS BESLUTNING af 12. april 1995 om ændring af beslutning 92/325/EØF og 93/242/EØF for så vidt angår visse beskyttelsesforanstaltninger mod mund- og klovesyge i Bulgarien (Tekst af betydning for EØS) (95/147/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), senest ændret ved akten vedrørende Østrigs, Finlands og Sveriges tiltrædelse, særlig artikel 6, stk. 2, artikel 14, stk. 3, litra c), og artikel 16,
under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), senest ændret ved akten vedrørende Østrigs, Finlands og Sveriges tiltrædelse, særlig artikel 19, stk. 7,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (3), senest ændret ved akten vedrørende Østrigs, Finlands og Sveriges tiltrædelse, særlig artikel 18, stk. 7, og
ud fra følgende betragtninger:
Efter et udbrud af mund- og klovesyge og efterfølgende vaccination i Bulgarien i maj 1993 blev der ved Kommissionens beslutning 93/372/EØF af 24. juni 1993 om beskyttelsesforanstaltninger mod mund- og klovesyge i Bulgarien, om tredje ændring af beslutning 93/242/EØF og om ophævelse af beslutning 93/343/EØF (4), ændret ved beslutning 93/420/EØF (5), foretaget en opdeling af Bulgarien i regioner i forbindelse med udførsel af visse levende dyr og produkter til EF;
de dyresundhedsmæssige bestemmelser og bestemmelserne vedrørende udstedelse af sundhedscertifikat ved indførsel af kvæg og svin fra Bulgarien blev fastsat ved Kommissionens beslutning 92/325/EØF (6), senest ændret ved beslutning 93/469/EØF (7);
direktiv 72/462/EØF kræver frihed for mund- og klovesyge efter et udbrud og vaccination i 24 måneder, inden der tillades indførsel til EF af visse levende dyr; på grund af udbruddets begrænsede omfang og det efterfølgende vaccinationsprogram i 1993 kan restriktionerne på indførslen af levende dyr fra Bulgarien begrænses til det pågældende distrikt;
Kommissionens beslutning 93/242/EØF af 30. april 1993 om indførsel til Fællesskabet af visse levende dyr og produkter heraf med oprindelse i visse europæiske lande på baggrund af mund- og klovesygesituationen (8), senest ændret ved beslutning 94/81/EF (9), indeholder yderligere betingelser vedrørende certifikater og forudgående anmeldelse af sendinger fra visse lande og dele af lande; disse betingelser gælder også for Bulgarien;
alvorlige mangler i veterinærkontrollen i Bulgarien er blevet afhjulpet som anført i en rapport efter et besøg i Bulgarien i januar 1995; de garantier, der er givet af Bulgarien, kan derfor godtages;
beslutning 93/372/EØF bør derfor ophæves, og beslutning 93/242/EØF, hvori der foretages en opdeling af Bulgarien i regioner, ændres, og beslutning 92/325/EØF bør ændres for at præcisere betingelserne for indførsel af visse levende dyr til Fællesskabet fra Bulgarien;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I beslutning 92/325/EØF foretages følgende ændringer:
1) Artikel 3, stk. 1, ophæves.
2) Bilag A og B, afsnit V, punkt 1, affattes således:
»1. at Bulgarien (undtagen distriktet Hasskovo) i de sidste 24 måneder har været fri for mund- og klovesyge og i de sidste tolv måneder for kvægpest, oksens ondartede lungesyge, vesiculær stomatitis og bluetongue, at der ikke er blevet vaccineret mod nogen af disse sygdomme i de sidste tolv måneder, at vaccination mod mund- og klovesyge har været forbudt siden den 29. august 1991, og at indførsel af dyr, der er blevet vaccineret mod mund- og klovesyge siden nævnte dato, er forbudt«.
3) Afsnit VI i bilag A og B udgår.
4) Afsnit V, punkt 1, i bilag C og D affattes således:
»1. at Bulgarien (bortset fra distriktet Hasskovo ) i de sidste 24 måneder har været fri for mund- og klovesyge og i de sidste tolv måneder for vesiculær stomatitis, klassisk svinepest, afrikansk svinepest, smitsom lammelse hos svin (Teschener syge), smitsom blæreudslæt hos svin og vesiculært exanthem, at der ikke er blevet vaccineret mod nogen af disse sygdomme i de sidste tolv måneder, at vaccination mod mund- og klovesyge har været forbudt siden den 29. august 1991, at indførsel af dyr, der er blevet vaccineret mod mund- og klovesyge efter denne dato, er forbudt, at vaccination mod klassik svinepest har været forbudt i mindst tolv måneder, og at indførsel af dyr, der er blevet vaccineret mod klassisk svinepest, er forbudt«.
5) Afsnit VI i bilag C og D udgår.
Artikel 2
I beslutning 93/242/EØF foretages følgende ændringer:
1) I artikel 5, stk. 2, litra d), ændres »senest ændret ved beslutning 94/81/EF af 10. februar 1994« til »senest ændret ved beslutning 95/147/EF«.
2) I artikel 5, stk. 3, litra d), ændres »senest ændret ved beslutning 94/81/EF af 10. februar 1994« til »senest ændret ved beslutning 95/147/EF«.
3) I artikel 6, stk. 2, ændres »senest ændret ved beslutning 94/81/EF af 10. februar 1994« til »senest ændret ved beslutning 95/147/EF«.
4) I artikel 7, stk. 2, ændres »senest ændret ved beslutning 94/81/EF af 10. februar 1994« til »senest ændret ved beslutning 95/147/EF«.
5) Bilag B affattes som angivet i bilaget til nærværende beslutning.
Artikel 3
Beslutning 93/372/EØF ophæves.
Artikel 4
Denne beslutning er rettet til medlemsstaterne.
Udfærdiget i Bruxelles, den 12. april 1995.